Komisjoni määrus (EMÜ) nr 2221/92,

31. juuli 1992,

millega muudetakse määrust (EMÜ) nr 1274/91, millega kehtestatakse nõukogu määruse (EMÜ) nr 1907/90 (munade teatavate turustusnormide kohta) üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 26. juuni 1990. aasta määrust (EMÜ) nr 1907/90 munade teatavate turustusnormide kohta, [1] eriti selle artikli 10 lõiget 3, artikli 20 lõiget 1 ja artikli 22 lõiget 2,

ning arvestades, et:

komisjoni määrusega (EMÜ) nr 1274/91 [2] (muudetud määrusega (EMÜ) nr 3540/91 [3]) sätestatakse kõnealuste turustusnormide rakendamiseks vajalikud üksikasjalikud eeskirjad;

kogemus on näidanud, et tuleks muuta sätteid munemiskuupäeva vabatahtliku märkimise kohta; tuleks täpsustada, et munemiskuupäeva kasutamise korral peab see olema märgitud nii munadele kui pakenditele; munemiskuupäeva märkimist käsitlevad tingimused, mida kohaldatakse pakendamiskohtades, mis võtavad mune vastu samas kohas asuvatelt tootmisüksustelt, tuleks kooskõlastada teiste pakendamiskohtade suhtes kohaldatavate tingimustega, juhul kui kasutatakse pitseeritud konteinerid; tuleks sätestada eeskirjad munemiskuupäeva märkimiseks puhkepäevadel munetud munadele;

tootmisviisi vabatahtlikku märkimist tuleks piirata määruses (EMÜ) nr 1274/91 loetletud terminitega, v.a mahepõllumajanduse või bioloogilise tootmise puhul; kontrolli hõlbustamiseks kogu ühenduses peaksid liikmesriigid omavahel vahetama registreeritud tootjate nimekirju ning pakendamiskeskustes tuleks liigitatud munade varu käsitlevaid andmed säilitada vähemalt üks nädal;

toiduainetööstuses kasutatavad terminid tuleks ühtlustada;

termini "ekstra" kasutamisega seotud sätteid tuleks muuta, et täpsustada kõnealuse termini pakendile märkimise tingimusi;

ettevõtjate vahel ausa konkurentsi tagamiseks tuleks kehtestada positiivne lubatud hälve massi osas;

käesoleva määrusega ettenähtud meetmed on kooskõlas kodulinnuliha- ja munaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 1274/91 muudetakse järgmiselt.

1. Artiklit 1 muudetakse järgmiselt:

- artikli 1 lõike 1 teine lõik asendatakse järgmisega:

"Mune võib tarnida või koguda tootjatelt pakendamiskeskustesse või tööstusettevõttesse kord nädalas üksnes juhul, kui põllumajandusettevõttes hoitakse mune ümbritseva õhu temperatuuril kuni 18 °C.",

- artikli 1 lõike 6 teine taane asendatakse järgmisega:

- "— munemiskuupäevaga kavatsetakse märgistada munad, mida tarnivad pakendamiskeskusega samas kohas asuvad tootmisüksused ja mis ei ole pitseeritud konteineris, sellisel juhul liigitatakse ja pakendatakse need munad munemiskuupäeval või sellele järgneval esimesel tööpäeval, kui munemiskuupäev ei ole tööpäev."

2. Artikkel 15 asendatakse järgmisega:

"Artikkel 15

1. Lisaks pakendamiskuupäevale võib ettevõtja pakendamisel märkida munadele või mune sisaldavale pakendile või mõlemale ka soovitatava müügikuupäeva ja/või "parim enne" kuupäeva.

2. Munemiskuupäeva võib ettevõtja märkida pakenditele pakendamise ajal ja sel juhul märgitakse see ka pakendis olevatele munadele. Munemiskuupäeva võib munadele tembeldada ka põllumajandusettevõttes.

3. Käesolevas artiklis osutatud kuupäevade märkimisel munadele ja munemiskuupäeva märkimisel pakenditele kasutatakse vähemalt ühte I lisas loetletud terminit.

4. Käesolevas artiklis osutatud kuupäevad märgitakse kahe numbrikombinatsiooni abil järgmises järjekorras:

- päev, 01–31,

- kuu, 01–12."

3. Artikkel 17 asendatakse järgmisega:

"Artikkel 17

Kui munadele ja neid sisaldavatele pakenditele on märgitud munemiskuupäev vastavalt artikli 15 sätetele, kohaldatakse järgmisi tingimusi:

1. pakendamiskeskused peavad eraldi arvestust järgmiste andmete kohta:

- selliseid mune tarnivate tootjate nimed ja aadressid, kellele liikmesriigi pädev asutus on pärast kontrollimist tegevusloa andnud,

- kõnealuse asutuse taotluse korral iga tootja munakanade arv,

2. lõikes 1 nimetatud tootjaid kontrollitakse seejärel korrapäraselt. Tootjad registreerivad pidevalt järgmised andmed:

- munakanade hankimiskuupäev, nende vanus hankimise ajal ja arv kanalate kaupa,

- päevane munatoodang kanalate kaupa,

- tarnitud munade arv või kaal, mis kavatsetakse märgistada munemiskuupäevaga või millele on juba põllumajandusettevõttes löödud munemiskuupäeva tempel, ostjate kaupa koos ostja nime ja aadressi ning pakendamiskeskuse numbriga;

3. munad, mis kavatsetakse märgistada munemiskuupäevaga, tarnitakse pakendamiskeskustesse pitseeritud konteinerites. Kõnealuste munade ning juba põllumajandusettevõttes munemiskuupäevaga tembeldatud munade tarned varustatakse järgmiste andmetega:

- munemiskuupäev,

- tootja nimi, aadress ja selle kanala koodnumber, kust munad on pärit,

- lähetamise kuupäev,

- munade arv ja kaal.

Need andmed märgitakse konteinerile ja saatedokumentidesse, dokumente säilitatakse pakendamiskeskuses vähemalt kuus kuud;

4. punktis 3 osutatud konteinerid avatakse pakendamiskeskuses vahetult enne liigitamise algust. Ühe konteineri munad liigitatakse ja pakendatakse katkestusteta. Munemiskuupäeva tempel lüüakse sel viisil märgistamiseks mõeldud munadele kas liigitamise ajal või vahetult pärast seda;

5. kui pakendamiskeskused saavad samas kohas asuvast tootmisüksusest mune, mis ei ole pitseeritud konteineris, peavad munad olema:

- tembeldatud munemiskuupäevaga munemispäeval; puhkepäevadel munetud munadele võib siiski koos esimesel järgmisel tööpäeval munetud munadega kanda kõnealusel esimesel tööpäeval esimese puhkepäeva templi, või

- liigitatud ja pakendatud vastavalt artikli 1 lõike 6 sätetele, või

- tarnitud teistele pakendamiskeskustele või tööstusettevõtetele munemiskuupäeval, või juhul kui see on puhkepäev, siis esimesel järgmisel tööpäeval.

Kui asjaomastele pakendamiskeskustele tarnitakse ka mujal asuvate tootjate mune, millele ei ole munemiskuupäeva märkimine ette nähtud, ladustatakse ja käideldakse neid mune eraldi. Kõnealuste munade kogumise või vastuvõtmise ja liigitamise kohta peetakse igapäevast arvestust;

6. pakendamiskeskused peavad eraldi arvestust järgmiste andmete kohta:

- igalt tootjalt pakendamiskeskusesse saabuvate munade päevased kogused, mis pakendamiskeskus kavatseb märgistada munemiskuupäevaga või mis on juba märgistatud munemiskuupäeva templiga põllumajandusettevõttes, koos tootja nime, aadressi ja registreerimisnumbriga,

- iga päeva puhul andmed kõnealuste munade liigitamise kohta kvaliteedi ja massi alusel,

- müüdud munade arv ja/või kaal kaaluklasside ja ostjate kaupa, koos ostja nime ja aadressiga;

7. punktis 1 osutatud tootmisüksusi ja pakendamiskeskusi kontrollitakse vähemalt kord kahe kuu jooksul."

4. Artiklit 18 muudetakse järgmiselt:

- lõikes 1 asendatakse kolmas sissejuhatav lause järgmisega:

"Määruse (EMÜ) nr 1907/90 artikli 10 lõikes 3 osutatud põllumajandusliku tootmisviisi märkimisel, v.a mahepõllumajanduse või bioloogilise tootmise puhul, A-klassi munadele või selliseid mune sisaldavatele väikepakenditele võib kasutada ainult järgnevalt sätestatud termineid ning ainult juhul, kui II lisas sätestatud asjakohased tingimused on täidetud:,"

- lõike 1 teine lõik jäetakse välja,

- lõikele 2 lisatakse järgmine lõik:

"Iga liikmesriik edastab enne 1. jaanuari 1993 teistele liikmesriikidele ja komisjonile oma territooriumil asuvate registreeritud tootjate nimekirja tootmisviiside kaupa, märkides iga tootja nime, aadressi ja talle antud eraldusnumbri. Igast kõnealuses nimekirjas tehtud muudatusest teatatakse iga kalendriaasta alguses teistele liikmesriikidele ja komisjonile.",

- lõige 6 asendatakse järgmisega:

"Lõikes 2 osutatud pakendamiskeskused peavad eraldi arvestust päevase munade kvaliteedi- ja kaaluklassidesse liigitamise kohta ning vastavalt lõikele 1 märgistatud väikepakendite ja munade müügi kohta, registreerides ostja nime ja aadressi, pakendite arvu, müüdud munade arvu ja/või kaalu kaaluklasside kaupa, tarnekuupäeva ning liigitatud munade nädalase varu kohta. Müügiarvestuse asemel võivad pakendamiskeskused koondada arved ja kättetoimetamisteatised kokku ja märgistada need vastavalt lõikele 1."

5. Artikli 22 lõike 2 punkt c asendatakse järgmisega:

"c) märge "MUNAD TOIDUAINETÖÖSTUSELE", mis on trükitud 2 cm kõrguste tähtedega ühes või mitmes ühenduse keeles."

6. Artikkel 24 asendatakse järgmisega:

"Artikkel 24

1. Määruse (EMÜ) nr 1907/90 artiklis 12 osutatud lint või etikett tuleb trükkida või kinnitada nii, et see ei varjaks pakendile märgitud teavet. Sõna "ekstra" trükitakse lindile või etiketile kursiivkirjas vähemalt 1 cm kõrguste tähtedega.

2. Kui lõikes 1 osutatud linti või etiketti ei ole võimalik pakendilt eemaldada, tuleb pakend eemaldada müügipinnalt hiljemalt seitsmendal päeval pärast pakendamist ning munad tuleb ümber pakendada.

3. "EKSTRA" märgisega väikepakendeid sisaldavatele suurpakenditele kantakse 2 cm kõrguste suurtähtedega märge "PAKEND SISALDAB "EKSTRA" MÄRGISEGA VÄIKEPAKENDEID" ühes või mitmes ühenduse keeles."

7. Artikkel 32 asendatakse järgmisega:

"Artikkel 32

Välja arvatud määruse (EMÜ) nr 1907/90 artikli 13 lõikes 3 sätestatud juhul lubatakse A-klassi munadest koosneva partii kontrollimisel hälvet munade massi osas. Sellises partiis võib pakendile märgitud kaaluklassiga piirneva klassi mune olla kuni 12 %, kuid järgmise, kaalult madalama klassi mune ei või olla üle 6 %.

Kui kontrollitavas partiis on vähem kui 180 muna, kahekordistatakse eespool nimetatud protsendimäärasid."

8. I lisa asendatakse käesoleva määruse lisaga.

Artikkel 2

Käesolev määrus jõustub 1. augustil 1992.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 31. juuli 1992

Komisjoni nimel

komisjoni liige

Ray Mac Sharry

[1] EÜT L 173, 6.7.1990, lk 5.

[2] EÜT L 121, 16.5.1991, lk 11.

[3] EÜT L 335, 6.12.1991, lk 12.

--------------------------------------------------

LISA

I LISA

1. Pakendamiskuupäev:

emb.

pakket

verp.

συσκ.

packed

emb. le

imb.

verp.

emb.

2. Müügikuupäev:

vender antes

Sælges til

Verkauf bis

Πώληση

Sell by

à vend. de préf. av. or DVR [1]

da vendersi

uit. verk. dat.

Lim. de venda

3. "Parim enne" kuupäev:

cons. preferente

Mindst holdbar til

Mind.-haltbar

Λήξη

Best before

à cons. de préf. av. or DCR [2]

da consumarsi

tenm. houdb. tot

Lim. de consumo

4. Munemiskuupäev:

puesta

lagt

gelegt

ωοτοκία

laid

pondu le

deposizione

gelegd

post

[1] Terminite DVR või DCR kasutamisel sõnastatakse märgis pakil nii, et kõnealuste lühendite tähendus on selge.

[2] Terminite DVR või DCR kasutamisel sõnastatakse märgis pakil nii, et kõnealuste lühendite tähendus on selge.

--------------------------------------------------